ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΤΗΣ 22ΑΣ ΔΕΚΕΜΒΡΙΟΥ 1993. - ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΤΑ ΙΡΛΑΝΔΙΑΣ. - ΠΑΡΑΒΑΣΗ - ΟΔΗΓΙΕΣ ΣΧΕΤΙΚΑ ΜΕ ΤΑ ΖΩΑ ΑΝΑΠΑΡΑΓΩΓΗΣ ΤΟΥ ΧΟΙΡΕΙΟΥ, ΑΙΓΟΕΙΔΟΥΣ ΚΑΙ ΠΡΟΒΑΤΟΕΙΔΟΥΣ ΕΙΔΟΥΣ - ΕΛΛΕΙΨΗ ΜΕΤΑΦΟΡΑΣ ΣΤΟ ΕΣΩΤΕΡΙΚΟ ΔΙΚΑΙΟ. - ΥΠΟΘΕΣΗ C-384/92.



Συλλογή της Νομολογίας του Δικαστηρίου 1993 σελίδα I-07055



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Πράξεις των οργάνων * Οδηγίες * Εκτέλεση εκ μέρους των κρατών μελών * Ανεπαρκής εκτέλεση όταν πρόκειται για απλή διοικητική πρακτική

(Συνθήκη ΕΟΚ, άρθρο 189, εδ. 3)

Περίληψη

Απλή διοικητική πρακτική, η οποία μπορεί, λόγω της φύσεώς της, να μεταβληθεί κατά το δοκούν από τη διοίκηση και η οποία στερείται της προσήκουσας δημοσιότητας, δεν μπορεί να θεωρηθεί ότι συνιστά έγκυρη εκτέλεση των υποχρεώσεων που υπέχουν τα κράτη μέλη, αποδέκτες των οδηγιών, δυνάμει του άρθρου 189 της Συνθήκης.

Διάδικοι

Στην υπόθεση C-384/92,

Επιτροπή των Ευρωπαϊκών Κοινοτήτων, εκπροσωπούμενη από τον Christopher Docksey, μέλος της Νομικής Υπηρεσίας, με αντίκλητο στο Λουξεμβούργο τον Nicola Annecchino, μέλος της Νομικής Υπηρεσίας, Centre Wagner, Kirchberg,

προσφεύγουσα,

κατά

Ιρλανδίας, εκπροσωπουμένης από τον Louis J. Dockery, Chief State Solicitor, με τόπο επιδόσεων στο Λουξεμβούργο την Πρεσβεία της Ιρλανδίας, 28, route d' Arlon,

καθής,

που έχει ως αντικείμενο να αναγνωρισθεί ότι η Ιρλανδία παρέβη τις υποχρεώσεις που υπέχει δυνάμει της Συνθήκης ΕΟΚ, επειδή παρέλειψε να θέσει σε ισχύ εντός της ταχθείσας προθεσμίας τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 88/661/EOK του Συμβουλίου, της 19ης Δεκεμβρίου 1988, σχετικά με τους ζωοτεχνικούς κανόνες που εφαρμόζονται στα χοιροειδή αναπαραγωγής (ΕΕ 1988, L 382, σ. 36), προς την οδηγία 89/361/ΕΟΚ του Συμβουλίου, της 30ής Μαΐου 1989, που αφορά τα αιγοειδή και προβατοειδή αναπαραγωγής καθαράς φυλής (ΕE 1989, L 153, σ. 30), προς την οδηγία 90/118/ΕΟΚ του Συμβουλίου, της 5ης Μαρτίου 1990, σχετικά με την αποδοχή για αναπαραγωγή των αναπαραγωγών χοιροειδών καθαράς φυλής (EE 1990, L 71, σ. 34), καθώς και προς την οδηγία 90/119/ΕΟΚ του Συμβουλίου, της 5ης Μαρτίου 1990, σχετικά με την αποδοχή για αναπαραγωγή των υβριδικών χοίρων αναπαραγωγής (ΕΕ 1990, L 71, σ. 36),

ΤΟ ΔΙΚΑΣΤΗΡΙΟ,

συγκείμενο από τους O. Due, Πρόεδρο, G. F. Mancini, J. C. Moitinho de Almeida, και D. A. O. Edward, προέδρους τμήματος, R. Joliet, F. A. Schockweiler, G. C. Rodriguez Iglesias, F. Grevisse και M. Zuleeg, δικαστές,

γενικός εισαγγελέας: C. Gulmann

γραμματέας: J.-G. Giraud

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 27ης Οκτωβρίου 1993,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 21 Οκτωβρίου 1991, η Επιτροπή των Ευρωπαϊκών Κοινοτήτων άσκησε, δυνάμει του άρθρου 169 της Συνθήκης ΕΟΚ, προσφυγή που έχει ως αντικείμενο να αναγνωρισθεί ότι η Ιρλανδία παρέβη τις υποχρεώσεις που υπέχει δυνάμει της Συνθήκης ΕΟΚ, επειδή παρέλειψε να θέσει σε ισχύ εντός της ταχθείσας προθεσμίας τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 88/661/EOK του Συμβουλίου, της 19ης Δεκεμβρίου 1988, σχετικά με τους ζωοτεχνικούς κανόνες που εφαρμόζονται στα χοιροειδή αναπαραγωγής (ΕΕ 1988, L 382, σ. 36), προς την οδηγία 89/361/ΕΟΚ του Συμβουλίου, της 30ής Μαΐου 1989, που αφορά τα αιγοειδή και προβατοειδή αναπαραγωγής καθαράς φυλής (ΕE 1989, L 153, σ. 30), προς την οδηγία 90/118/ΕΟΚ του Συμβουλίου, της 5ης Μαρτίου 1990, σχετικά με την αποδοχή για αναπαραγωγή των αναπαραγωγών χοιροειδών καθαράς φυλής (EE 1990, L 71, σ. 34), καθώς και προς την οδηγία 90/119/ΕΟΚ του Συμβουλίου, της 5ης Μαρτίου 1990, σχετικά με την αποδοχή για αναπαραγωγή των υβριδικών χοίρων αναπαραγωγής (ΕΕ 1990, L 71, σ. 36).

2 Κατά το άρθρο 13, πρώτο εδάφιο, της οδηγίας 88/661, το άρθρο 9 της οδηγίας 89/361, το άρθρο 5, πρώτο εδάφιο, της οδηγίας 90/118 και το άρθρο 3, πρώτο εδάφιο, της οδηγίας 90/119: "Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία το αργότερο την 1η Ιανουαρίου 1991. Ενημερώνουν πάραυτα την Επιτροπή."

3 Η Επιτροπή ισχυρίζεται ότι, λόγω της δεσμευτικότητας των οδηγιών, η Ιρλανδία όφειλε να εκδώσει τις αναγκαίες διατάξεις μεταφοράς των τεσσάρων αυτών οδηγιών στην εσωτερική έννομη τάξη της.

4 Η Ιρλανδία περιορίζεται να αναφέρει ότι οι νομοθετικές διατάξεις που είναι αναγκαίες για την εφαρμογή των οδηγιών αυτών βρίσκονται στο στάδιο της επεξεργασίας και ότι, εν αναμονή της θεσπίσεως των αναγκαίων διατάξεων, οι προβλεπόμενοι με τις οδηγίες κανόνες τηρούνται στην πράξη.

5 'Οπως έκρινε το Δικαστήριο με πάγια νομολογία του σχετικά με την εφαρμογή των οδηγιών, η απλή διοικητική πρακτική, η οποία μπορεί, λόγω της φύσεώς της, να μεταβληθεί κατά το δοκούν από τη διοίκηση και η οποία στερείται της προσήκουσας δημοσιότητας, δεν μπορεί να θεωρηθεί ότι συνιστά έγκυρη εκτέλεση των απορρεουσών από τη Συνθήκη υποχρεώσεων (βλ. ιδίως αποφάσεις της 15ης Φεβρουαρίου 1983 στην υπόθεση 145/82, Επιτροπή κατά Ιταλίας, Συλλογή 1983, σ. 711, σκέψη 10, και της 17ης Νοεμβρίου 1992 στην υπόθεση C-236/91, Επιτροπή κατά Ιρλανδίας, Συλλογή 1992, σ. Ι-5933, σκέψη 6).

6 Κατόπιν αυτού, η Ιρλανδία, η οποία δεν αμφισβητεί ότι οφείλει να εκδώσει τα νομοθετικά μέτρα που είναι αναγκαία για τη μεταφορά των οδηγιών στο εθνικό δίκαιο, δεν μπορεί να απαλλάσσεται, έστω προσωρινώς, από την ανωτέρω υποχρέωση, επικαλούμενη την εφαρμογή συγκεκριμένης διοικητικής πρακτικής, φερομένης ως σύννομης προς τους οριζομένους με τις οδηγίες κανόνες.

7 Υπό τις περιστάσεις αυτές, αναγνωρίζεται η παράβαση, όπως αυτή περιγράφεται στις προτάσεις της Επιτροπής.

Απόφαση για τα δικαστικά έξοδα

Επί των δικαστικών εξόδων

8 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα. Επειδή η Ιρλανδία ηττήθηκε, καταδικάζεται στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ

αποφασίζει:

1) Η Ιρλανδία παρέβη τις υποχρεώσεις που υπέχει δυνάμει της Συνθήκης ΕΟΚ, επειδή παρέλειψε να θέσει σε ισχύ εντός της ταχθείσας προθεσμίας τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 88/661/EOK του Συμβουλίου, της 19ης Δεκεμβρίου 1988, σχετικά με τους ζωοτεχνικούς κανόνες που εφαρμόζονται στα χοιροειδή αναπαραγωγής, προς την οδηγία 89/361/ΕΟΚ του Συμβουλίου, της 30ής Μαΐου 1989, που αφορά τα αιγοειδή και προβατοειδή αναπαραγωγής καθαράς φυλής, προς την οδηγία 90/118/ΕΟΚ του Συμβουλίου, της 5ης Μαρτίου 1990, σχετικά με την αποδοχή για αναπαραγωγή των αναπαραγωγών χοιροειδών καθαράς φυλής, καθώς και προς την οδηγία 90/119/ΕΟΚ του Συμβουλίου, της 5ης Μαρτίου 1990, σχετικά με την αποδοχή για αναπαραγωγή των υβριδικών χοίρων αναπαραγωγής.

2) Καταδικάζει την Ιρλανδία στα δικαστικά έξοδα.